Syberian husky je rasa psōw ze grupy szpicōw. Przinależōm uōne do pierwotnych psōw. Podug użyteczności je to pies zaprzyngowy. Rasa pochodzi ze rejōnu Kołymy na Syberyji a bōła hodowano ôd ludōw kere tam żyjōm - Czukczōw, Koriakōw a inkszych. Husky okazoł sie fest przidatny skirz tygo, co poradzi ćōngnōńć sanie s klamotōma na 120 km bez 6 godzinōw. Idzie uōne tyż zaprzyngać po pora, poranoście lebo przez 20 do jednygo zaprzynga. Małowiela uōne jedzōm, bezcōż sōm ekonōmiczne. Uōna rasa sprowadzōno tyż do Alaski a Kanady, kaj sztartowały we wyścigach zaprzyngōw a czynsto wygrywoły. Terozki syberian husky je dali trzimany jako poćōngowy pies, nale tyż jako pies do szpasu a familijny. Husky je to pies strzednij srogości. Czynsto trefio sie, aże majōm uōne modre ślypia (nale majōm tyż niykej mandlowyj farby, lebo jedne inaksze kej druge). Farby futra majōm roztomajte, ôbycznie czorno- lebo siwo- biołe, niykej ryszawo-biołe abo podane na wilka. Utropne we chowie skirz wrodzonyj ciekawości a skłōnności do citanio, kopanio dziurów we ziymii a stadnygo instynktu, skirz kerygo niy majōm rade zostować same a wuōnczas wyjōm, larmujōm a niykej dymolujōm chałpa. Husky poradzi strzimać sroge zimno, przi - 30 °C moge spać na placu. Miano "husky" ôznaczo "uochrypły" a je dane skirz klangōw, kere psy tyj rasy wydowajōm. Syberian husky we yncyklopedyji Britannica